Najstaršia dochovaná fotografická reprodukcia, ktorú zhotovil Nicéphore Niépce v roku 1825
**Niepceotypia** alebo zastarano **heliografia** (z starogr. helios – slnko a *gráfein* - písať) je najstaršia fotografická technika na vytváranie kontaktných reprodukcií grafických listov a snímok z camery obscury. 

Autorom vynálezu niepceotypie bol Nicéphore Niépce, ktorý experimentoval s fotochemickou cestou reprodukcie pre litografiu. Na litografickú dosku s vrstvou svetlocitlivej fermeže kopíroval v roku 1813 pomocou slnečného svetla kresby a grafické listy, ktorých papier bol spriesvitnený. V roku 1816 použil malú cameru obscuru a papier so svetlocitlivou vrstvou chloridu strieborného, ale snímky neboli ustálené a obraz časom zmizol.

Po rade pokusov s rôznymi svetlocitlivými látkami a podložkami zhotovil Nicéphore Niépce v roku 1822 reprodukciu medirytiny pápeža Pia VII. na vrstvu prírodného asfaltu rozpusteného v petroleji, nanesenú na sklenenú dosku. Reprodukcia sa však nezachovala. Niépce potom ako podložku využíval litografický kameň a zinkovú dosku, ktoré boli po leptaní alebo rytí použité k tlači. Najstaršou dochovanou fotografickou reprodukciou, ktorú na medenú doštičku zhotovil Nicéphore Niépce v roku 1825, je obrázok muža vedúceho koňa.

Nicéphore Niépce: Pohľad z okna v Le Gras, 1826 alebo 1827
Niépce tiež pokračoval v pokusoch s camerou obscurou. V roku 1824 vytvoril snímku na kameň s asfaltovou vrstvou, zachytávajúci pohľad z jeho pracovne na bočné krídlo domu a budovu na dvore, ktorá sa však tiež nezachovala. Zrejme v roku 1826, najneskôr však v nasledujúcom roku, zhotovil za slnečného dňa Niépce snímku pohľadu z okna svojho domu na dvor s hospodárskymi budovami a stromom v pozadí, ktorá býva považovaná za najstaršiu dochovanú fotografiu. Použil cameru obscuru s predsadenou šošovkou. Expozícia snímky o rozmeroch 163×203 mm trvala 8 hodín, takže slnko postupne osvetľovalo obe strany dvora. Obraz snímal na asfaltovú vrstvu, ktorá v osvetlených častiach tvrdla a vytvorila biele plochy. Tiene sú tmavé plochy cínovej podložky po zmytí neosvetleného asfaltu roztokom levanduľového oleja a terpentínu.

Niepceotypia bola nahradená dokonalejšou technikou, dagerotypiou, vyvinutou Francúzom Louisom Daguerrom v roku 1839, a kalotypiou, objavenou Angličanom Williamom Foxom Talbotom nezávisle v tom istom čase.

Pozri aj
--------

Ďalšie historické fotografické techniky:

* Dagerotypia (okolo 1835 - 1839)
* Kalotypia (alebo *talbotypia*; okolo 1835)
* Ambrotypia (okolo 1850)
* Ferrotypia (alebo *fotografia na plechu*; okolo 1850)
* Kolódiový proces (*archerotypia* alebo *mokrý proces*, okolo 1850)

Referencie
----------

1. ↑  
HLAVÁČ, Ľudovít. *Dejiny fotografie*. Martin : Osveta, 1987. S. 22.
2. ↑  The First Photograh - A Chronology – anglicky, navštívené 15. máj 2008
3. 1 2  
HLAVÁČ, Ľudovít. *Dejiny fotografie*. Martin : Osveta, 1987. S. 23.
4. ↑  BBC News, 21. marec, 2002: World's oldest photo sold to library – (po anglicky), navštívené 15. mája 2008
5. ↑  
HLAVÁČ, Ľudovít. *Dejiny fotografie*. Martin : Osveta, 1987. S. 24.
6. ↑  
MRÁZKOVÁ, Daniela. *Příběh fotografie*. Praha : Mladá fronta, 1985. S. 13.
7. ↑  
HLAVÁČ, Ľudovít. *Dejiny fotografie*. Martin : Osveta, 1987. S. 33.

Literatúra
----------

Porovnanie originálu, portrétu Georges d'Amboise z 1650 (vľavo), a niepceotypovej reprodukcie urobené Niépcom v roku 1826
* HLAVÁČ, Ľudovít. *Dejiny fotografie*. Martin : Osveta, 1987.
* MRÁZKOVÁ, Daniela. *Příběh fotografie*. Praha : Mladá fronta, 1985.

Zdroj
-----

* *Tento článok je čiastočný alebo úplný preklad článku Heliografie na českej Wikipédii.*

Externé odkazy
--------------

* Harry Ransom Center, The University of Texas at Austin: The First Photograh (po anglicky)
* BBC News, 21 March, 2002: World's oldest photo sold to library (po anglicky)